রাস্তা বেহাল, কাঞ্চন মল্লিকের নামে নিখোঁজ পোস্টার বিজেপির!

ওয়েব ডেস্ক : উত্তরপাড়ার বিধায়ক কাঞ্চন মল্লিকের নামে নিখোঁজ পোস্টার বিজেপির (BJP)। জানা যাচ্ছে, কোন্নগর নবগ্রাম অঞ্চলের বিভিন্ন জায়গায় ছড়া দিয়ে পোস্টার মারা হয়েছে। পোস্টারে লেখা,’রাস্তাগুলো হচ্ছে শেষ বিধায়ক আমার নিরুদ্দেশ’। আবার লেখা হয়েছে,’বিধায়ক তুমি আছো কোথা,কবে শুনবে মানুষের ব্যাথা’। আবার কোথাও লেখা হয়েছে, উত্তরপাড়ার বিধায়ক কাঞ্চন মল্লিককে (Kanchan Mullick) খুঁজে পাওয়া যাচ্ছে না, পেলে অবশ্যই জানাবেন। ভারতীয় জনতা পার্টির নামে এই পোস্টার মারা হয়েছে।

স্থানীয় বিজেপি (BJP) নেতৃত্বের অভিযোগ, ‘নির্বাচনের পর থেকে বিধায়কে আর সেভাবে এলাকায় দেখা যায়না। ফলে মানুষ অসুবিধার কথা কাকে জানাবেন। তৃণমূল বলে, উন্নয়ন নাকি রাস্তায় দাঁড়িয়ে আছে। এই তার অবস্থা,রাস্তায় চলা দায়। পুজোর সময় তাপ্পি মারে আবার কিছুদিন পর পিচ উঠে রাস্তায় চলা দায় হয়। নবগ্রাম, কানাইপুর, রঘুনাথপুরে ছবিটা একই। কোনো কাজেই বিধায়ককে পাওয়া যায়না তা শাসক দলের লোকই বলে উত্তরপাড়ায়। সাধারণ মানুষতো বলবেই।’

আরও খবর : দুর্গাপুরকাণ্ডে নির্যাতিতার সহপাঠীর সাত দিনের পুলিশি হেফাজত

তৃণমূলের পিনাকী বন্দ্যোপাধ্যায় এ নিয়ে বলেন, ‘বিধায়কের তহবিল থেকে নবগ্রামের রাস্তা তৈরি হয়েছে। এখন বিজেপির চোখে যদি দেখতে না পায়, তাহলে তো কিছু করার নেই। বিধায়ক আসবেন কি আসবেন না, সেটা তার ব্যক্তিগত ব্যাপার। তার নানা কাজ আছে। বিজেপি পরিযায়ী পাখির মত নির্বাচন এলেই তাদের দেখা যায়। আর নানা রকম অভিযোগ করতে থাকে। এগুলো সব রাজনীতি করার জন্য করছে।’

প্রসঙ্গত, কিছুদিন আগে এলাকায় পাড়ায় পাড়ায় সমাধান শিবিরে বিধায়ক কাঞ্চন মল্লিককে (Kanchan Mullick) দেখা যায়নি। তা নিয়ে ক্ষোভ ছিল তৃণমূল (TMC) কর্মীদের মধ্যেই। তৃণমূলের কাউন্সিলর সরাসরি অভিযোগ করেছিলেন বিধায়ককে সিনেমায় দেখা যায়, কিন্তু তার বিধানসভা এলাকায় দেখা যায় না। কাঞ্চন জবাব দিয়ে বলেছিলেন, এখন কেউ যদি দেখেও না দেখতে পায় তাহলে তার কিছু করার নেই।